Document ID: 32014D0170

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 24ης Μαρτίου 2014
για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας
(2014/170/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 33 παράγραφος 1,
Έχοντας υπόψη την πρόταση που υπέβαλε η Ευρωπαϊκή Επιτροπή,
Εκτιμώντας τα ακόλουθα:
1. ΕΙΣΑΓΩΓΗ
(1)
Με τον κανονισμό (ΕΚ) αριθ. 1005/2008 («κανονισμός ΠΛΑ») θεσπίζεται το κοινοτικό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
(2)
Το κεφάλαιο VI του κανονισμού ΠΛΑ προβλέπει τη διαδικασία σχετικά με τον χαρακτηρισμό των μη συνεργαζόμενων τρίτων χωρών, τα διαβήματα προς τις χώρες που έχουν χαρακτηριστεί ως μη συνεργαζόμενες τρίτες χώρες, την κατάρτιση καταλόγου μη συνεργαζόμενων τρίτων χωρών, τη διαγραφή από τον κατάλογο των μη συνεργαζόμενων τρίτων χωρών, τη δημοσίευση του καταλόγου αυτού και την ενδεχόμενη λήψη επειγόντων μέτρων.
(3)
Σύμφωνα με το άρθρο 32 του κανονισμού ΠΛΑ, η Επιτροπή γνωστοποίησε με την απόφαση της 15ης Νοεμβρίου 2012 (2) («απόφαση της 15ης Νοεμβρίου 2012»), σε οκτώ τρίτες χώρες τη δυνατότητα να χαρακτηρισθούν ως τρίτες χώρες τις οποίες η Επιτροπή θεωρεί ως μη συνεργαζόμενες τρίτες χώρες.
(4)
Στην απόφαση της 15ης Νοεμβρίου 2012, η Επιτροπή συμπεριέλαβε τις πληροφορίες σχετικά με τα ουσιώδη πραγματικά περιστατικά και τις εκτιμήσεις που διέπουν τον εν λόγω χαρακτηρισμό.
(5)
Επίσης, στις 15 Νοεμβρίου 2012, η Επιτροπή γνωστοποίησε στις οκτώ τρίτες χώρες, με χωριστές επιστολές, ότι εξετάζει τη δυνατότητα χαρακτηρισμού τους ως μη συνεργαζόμενων τρίτων χωρών.
(6)
Η Επιτροπή υπογράμμισε στις εν λόγω επιστολές ότι προκειμένου να αποφευχθεί ο χαρακτηρισμός τους και να μην προταθεί επίσημα η συμπερίληψή τους στον κατάλογο ως μη συνεργαζόμενων τρίτων χωρών, όπως προβλέπεται στα άρθρα 31 και 33 του κανονισμού ΠΛΑ, οι σχετικές τρίτες χώρες κλήθηκαν να καθορίσουν, σε στενή συνεργασία με την Επιτροπή ένα σχέδιο δράσης για την αποκατάσταση των ελλείψεων που εντοπίστηκαν στην απόφαση της 15ης Νοεμβρίου 2012.
(7)
Κατά συνέπεια, η Επιτροπή κάλεσε τις οκτώ τρίτες χώρες: i) να λάβουν όλα τα απαραίτητα μέτρα για την εφαρμογή των μέτρων που περιέχονται στα σχέδια δράσης που διατυπώθηκαν από την Επιτροπή· ii) να αξιολογήσουν την εφαρμογή των δράσεων που περιέχονται στα σχέδια δράσης που προτάθηκαν από την Επιτροπή· και iii) να αποστέλλουν ανά εξάμηνο λεπτομερείς εκθέσεις στην Επιτροπή σχετικά με την αξιολόγηση της εφαρμογής κάθε δράσης, όσον αφορά, μεταξύ άλλων, την επιμέρους ή/και τη συνολική αποτελεσματικότητά τους ως προς τη διασφάλιση ενός πλήρως συμβατού συστήματος ελέγχου της αλιείας.
(8)
Οι εν προκειμένω οκτώ τρίτες χώρες είχαν την ευκαιρία να απαντήσουν γραπτώς σχετικά με ζητήματα που αναφέρονται ρητά στην απόφαση της 15ης Νοεμβρίου 2012, καθώς και σχετικά με άλλες συναφείς πληροφορίες, έχοντας τη δυνατότητα να υποβάλουν αποδεικτικά στοιχεία προς αμφισβήτηση ή συμπλήρωση των περιστατικών των οποίων γίνεται επίκληση στην απόφαση της 15ης Νοεμβρίου 2012 ή να εγκρίνουν, κατά περίπτωση, σχέδιο δράσης για βελτίωση και μέτρα που ελήφθησαν προς επανόρθωση της κατάστασης. Για τις οκτώ χώρες, διασφαλίστηκε το δικαίωμα να ζητούν ή να τους παρέχονται πρόσθετες πληροφορίες.
(9)
Στις 15 Νοεμβρίου 2012 η Επιτροπή κίνησε διαδικασία διαλόγου με τις οκτώ τρίτες χώρες και υπογράμμισε ότι θεωρεί καταρχήν επαρκή μια περίοδο έξι μηνών για την επίτευξη συμφωνίας επί του θέματος.
(10)
Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες. Εξετάστηκαν και ελήφθησαν υπόψη οι προφορικές και γραπτές παρατηρήσεις που υπέβαλαν οι οκτώ χώρες κατόπιν της απόφασης της 15ης Νοεμβρίου 2012. Οι οκτώ χώρες ενημερώθηκαν είτε προφορικώς είτε εγγράφως σχετικά με τις εκτιμήσεις της Επιτροπής.
(11)
Με την εκτελεστική απόφαση της 26ης Νοεμβρίου 2013 (3) («εκτελεστική απόφαση της 26ης Νοεμβρίου 2013») η Επιτροπή χαρακτήρισε το Μπελίζ, το Βασίλειο της Καμπότζης και τη Δημοκρατία της Γουινέας ως μη συνεργαζόμενες τρίτες χώρες στην καταπολέμηση της ΠΛΑ αλιείας. Σύμφωνα με τον κανονισμό ΠΛΑ, η Επιτροπή ανέφερε τους λόγους για τους οποίους θεώρησε ότι οι τρεις αυτές χώρες αδυνατούσαν να εκπληρώνουν τα καθήκοντα που υπέχουν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνουν μέτρα για την πρόληψη, την αποτροπή και την εξάλειψη της ΠΛΑ αλιείας.
(12)
Η εκτελεστική απόφαση του Συμβουλίου με την οποία το Μπελίζ, το Βασίλειο της Καμπότζης και η Δημοκρατία της Γουινέας συμπεριλαμβάνονται στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας, θα πρέπει να λαμβάνεται συνεπώς στο πλαίσιο της εφαρμογής του κανονισμού ΠΛΑ ως το αποτέλεσμα των διαδικασιών έρευνας και διαλόγου οι οποίες πραγματοποιήθηκαν σύμφωνα με τις ουσιαστικές και διαδικαστικές απαιτήσεις που ορίζονται στον κανονισμό ΠΛΑ. Οι εν λόγω διαδικασίες έρευνας και διαλόγου, συμπεριλαμβανομένων της αλληλογραφίας που ανταλλάχθηκε και των συναντήσεων που πραγματοποιήθηκαν, καθώς και η απόφαση της 15ης Νοεμβρίου 2012 και η εκτελεστική απόφαση της 26ης Νοεμβρίου 2013 αποτελούν τη βάση της παρούσας απόφασης και οι λόγοι είναι οι ίδιοι. Η παρούσα απόφαση με την οποία το Μπελίζ, το Βασίλειο της Καμπότζης και η Δημοκρατία της Γουινέας εγγράφονται στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας θα πρέπει να έχει τις συνέπειες που αναφέρονται στο άρθρο 38 του κανονισμού ΠΛΑ.
(13)
Σύμφωνα με το άρθρο 34 παράγραφος 1 του κανονισμού ΠΛΑ, το Συμβούλιο, με ειδική πλειοψηφία, και βάσει σχετικής πρότασης της Επιτροπής, διαγράφει τρίτη χώρα από τον κατάλογο των μη συνεργαζόμενων τρίτων χωρών εάν η ενδιαφερόμενη τρίτη χώρα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο. Η απόφαση διαγραφής λαμβάνει επίσης υπόψη κατά πόσον οι εν προκειμένω χαρακτηρισμένες τρίτες χώρες έχουν λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης.
2. ΔΙΑΔΙΚΑΣΙΑ ΣΧΕΤΙΚΑ ΜΕ ΤΟ ΜΠΕΛΙΖ
(14)
Στις 15 Νοεμβρίου 2012 η Επιτροπή γνωστοποίησε στο Μπελίζ σύμφωνα με το άρθρο 32 του κανονισμού ΠΛΑ ότι εξετάζει την πιθανότητα χαρακτηρισμού του Μπελίζ ως μη συνεργαζόμενης τρίτης χώρας και κάλεσε το Μπελίζ να καθορίσει, σε στενή συνεργασία με τις υπηρεσίες της, ένα σχέδιο δράσης για την επανόρθωση των ελλείψεων που εντοπίστηκαν στην απόφαση της 15ης Νοεμβρίου 2012. Κατά την περίοδο από τον Δεκέμβριο του 2012 μέχρι τον Αύγουστο 2013, το Μπελίζ υπέβαλε γραπτώς παρατηρήσεις, γνωστοποιώντας τις απόψεις του και συναντήθηκε με την Επιτροπή για να συζητήσουν το θέμα αυτό. Η Επιτροπή παρείχε γραπτώς στο Μπελίζ σχετικές πληροφορίες. Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες. Οι προφορικές και γραπτές παρατηρήσεις που υποβλήθηκαν από το Μπελίζ μετά την απόφαση της 15ης Νοεμβρίου 2012, εξετάστηκαν και ελήφθησαν υπόψη, ενώ το Μπελίζ ενημερωνόταν είτε προφορικώς είτε γραπτώς σχετικά με τις εκτιμήσεις της Επιτροπής. Η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφεται στην απόφαση της 15ης Νοεμβρίου 2012, δεν έχουν αντιμετωπιστεί επαρκώς από το Μπελίζ. Επιπλέον, η Επιτροπή κατέληξε στο συμπέρασμα ότι δεν έχουν ακόμη εφαρμοστεί πλήρως τα μέτρα που προτείνονται στο συνοδευτικό σχέδιο δράσης.
3. ΧΑΡΑΚΤΗΡΙΣΜΟΣ ΤΟΥ ΜΠΕΛΙΖ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
(15)
Στην απόφαση της 15ης Νοεμβρίου 2012 η Επιτροπή ανέλυσε τα καθήκοντα του Μπελίζ και αξιολόγησε τη συμμόρφωσή του προς τις διεθνείς υποχρεώσεις ως κράτος σημαίας, κράτος λιμένος, παράκτιο κράτους ή κράτος αγοράς. Για τους σκοπούς της επισκόπησης αυτής η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ. Η Επιτροπή επανεξέτασε τη συμμόρφωση του Μπελίζ σύμφωνα με τα πορίσματα της απόφασης της 15ης Νοεμβρίου 2012 και τις συναφείς πληροφορίες που παρείχε το Μπελίζ, με το προτεινόμενο σχέδιο δράσης, καθώς και με τα μέτρα που ελήφθησαν για την επανόρθωση της κατάστασης.
(16)
Οι κύριες ελλείψεις που εντόπισε η Επιτροπή στο προτεινόμενο σχέδιο δράσης αφορούσαν διάφορες παραλείψεις σε ό,τι αφορά τις υποχρεώσεις εφαρμογής του διεθνούς δικαίου, που συνδέονται κυρίως με την αδυναμία θέσπισης κατάλληλου νομικού πλαισίου, την έλλειψη επαρκούς και αποτελεσματικής παρακολούθησης, την έλλειψη συστήματος ελέγχου και επιθεώρησης, την έλλειψη αποτρεπτικού συστήματος κυρώσεων και τη μη ορθή εφαρμογή του συστήματος πιστοποίησης αλιευμάτων. Άλλες διαπιστωθείσες ελλείψεις αφορούν, γενικότερα, τη συμμόρφωση με τις διεθνείς υποχρεώσεις συμπεριλαμβανομένων και των συστάσεων και των ψηφισμάτων των περιφερειακών οργανώσεων διαχείρισης της αλιείας (ΠΟΔΑ) και των προϋποθέσεων νηολόγησης των σκαφών, σύμφωνα με το διεθνές δίκαιο. Έχει επίσης διαπιστωθεί μη συμμόρφωση με τις συστάσεις και τα ψηφίσματα των σχετικών φορέων, όπως το διεθνές σχέδιο δράσης κατά της παράνομης, λαθραίας και άναρχης αλιείας των Ηνωμένων Εθνών (IPOA-UN). Ωστόσο, η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό.
(17)
Στην εκτελεστική απόφαση της 26ης Νοεμβρίου 2013, η Επιτροπή χαρακτήρισε το Μπελίζ ως μη συνεργαζόμενη τρίτη χώρα σύμφωνα με τον κανονισμό ΠΛΑ.
(18)
Όσον αφορά τους τυχόν περιορισμούς του Μπελίζ ως αναπτυσσόμενης χώρας, σημειώνεται ότι η φάση της ειδικής ανάπτυξης και η συνολική επίδοση του Μπελίζ όσον αφορά την αλιεία δεν εμποδίζονται από το γενικό επίπεδο ανάπτυξής του.
(19)
Έχοντας υπόψη την απόφαση της 15ης Νοεμβρίου 2012 και την εκτελεστική απόφαση της 26ης Νοεμβρίου 2013, και των διαδικασιών διαλόγου με το Μπελίζ που πραγματοποίησε η Επιτροπή και των αποτελεσμάτων αυτού, μπορεί να συναχθεί το συμπέρασμα ότι οι δράσεις που έχει αναλάβει το Μπελίζ στο πλαίσιο των καθηκόντων του ως κράτος σημαίας δεν επαρκούν για τη συμμόρφωσή του με τα άρθρα 91, 94, 117 και 118 της σύμβασης των Ηνωμένων Εθνών για το Δίκαιο της Θάλασσας (UNCLOS), των άρθρων 18, 19 και 20 της συμφωνίας των Ηνωμένων Εθνών για τα ιχθυαποθέματα (UNSFA) και του άρθρου II παράγραφος 8 της συμφωνίας συμμόρφωσης FAO.
(20)
Συνεπώς, το Μπελίζ δεν εκπλήρωσε τις υποχρεώσεις του βάσει του διεθνούς δικαίου ως κράτος σημαίας, για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας και θα πρέπει επομένως να περιληφθεί στον ενωσιακό κατάλογο των μη συνεργαζόμενων τρίτων χωρών.
4. ΔΙΑΔΙΚΑΣΙΑ ΣΧΕΤΙΚΑ ΜΕ ΤΟ ΒΑΣΙΛΕΙΟ ΤΗΣ ΚΑΜΠΟΤΖΗΣ
(21)
Στις 15 Νοεμβρίου 2012, η Επιτροπή γνωστοποίησε στο Βασίλειο της Καμπότζης (Καμπότζη) σύμφωνα με το άρθρο 32 του κανονισμού ΠΛΑ ότι εξετάζει την πιθανότητα χαρακτηρισμού της Καμπότζης ως μη συνεργαζόμενης τρίτης χώρας και κάλεσε την Καμπότζη να καθορίσει, σε στενή συνεργασία με τις υπηρεσίες της, ένα σχέδιο δράσης για την επανόρθωση των ελλείψεων που εντοπίστηκαν στην απόφαση της 15ης Νοεμβρίου 2012. Κατά την περίοδο από τον Δεκέμβριο 2012 μέχρι τον Ιούνιο 2013, η Καμπότζη υπέβαλε γραπτώς παρατηρήσεις γνωστοποιώντας τις απόψεις της και συναντήθηκε με την Επιτροπή για να συζητήσουν σημεία που αφορούν το θέμα αυτό. Η Επιτροπή παρείχε γραπτώς στην Καμπότζη σχετικές πληροφορίες. Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες. Οι προφορικές και γραπτές παρατηρήσεις που υπέβαλε η Καμπότζη μετά την απόφαση της 15ης Νοεμβρίου 2012, εξετάστηκαν και ελήφθησαν υπόψη, ενώ η Καμπότζη ενημερώθηκε είτε προφορικώς είτε γραπτώς σχετικά με τις εκτιμήσεις της Επιτροπής. Η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφεται στην απόφαση της Επιτροπής της 15ης Νοεμβρίου 2012, δεν έχουν αντιμετωπιστεί επαρκώς από την Καμπότζη. Επιπλέον, η Επιτροπή κατέληξε στο συμπέρασμα ότι δεν έχουν ακόμη εφαρμοστεί πλήρως τα μέτρα που προτείνονται στο συνοδευτικό σχέδιο δράσης.
5. ΧΑΡΑΚΤΗΡΙΣΜΟΣ ΤΗΣ ΚΑΜΠΟΤΖΗΣ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
(22)
Στην απόφαση της 15ης Νοεμβρίου 2012 η Επιτροπή ανέλυσε τα καθήκοντα της Καμπότζης και αξιολόγησε τη συμμόρφωση προς τις διεθνείς υποχρεώσεις της ως κράτος σημαίας, κράτος λιμένος, παράκτιο κράτος ή κράτος αγοράς. Για τους σκοπούς της επισκόπησης αυτής, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ. Η Επιτροπή επανεξέτασε τη συμμόρφωση της Καμπότζης σύμφωνα με τα πορίσματα που περιλαμβάνονται στην απόφαση της 15ης Νοεμβρίου 2012 και έχοντας υπόψη το προτεινόμενο σχέδιο δράσης, όπως επεξηγείται περαιτέρω με τις σχετικές πληροφορίες που παρείχε η Καμπότζη.
(23)
Οι κύριες ελλείψεις που εντόπισε η Επιτροπή στο προτεινόμενο σχέδιο δράσης αφορούσαν τη μη εκπλήρωση πλειόνων υποχρεώσεων δυνάμει του διεθνούς δικαίου, που συνδέονται κυρίως με την αδυναμία θέσπισης κατάλληλου νομικού πλαισίου, την έλλειψη κατάλληλης και αποτελεσματικής παρακολούθησης, την έλλειψη ενός καθεστώτος ελέγχου και επιθεώρησης, και την έλλειψη ενός αποτρεπτικού καθεστώτος κυρώσεων. Άλλες διαπιστωθείσες ελλείψεις αφορούν, γενικότερα, τη συμμόρφωση με τις διεθνείς υποχρεώσεις και τους όρους νηολόγησης των πλοίων σύμφωνα με το διεθνές δίκαιο. Έχει επίσης εντοπιστεί έλλειψη συμμόρφωσης με τις συστάσεις και τα ψηφίσματα σχετικών φορέων, όπως του ΔΣΔ - ΟΗΕ. Ωστόσο, η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό.
(24)
Στην εκτελεστική απόφαση, της 26ης Νοεμβρίου 2013, η Επιτροπή χαρακτήρισε την Καμπότζη ως μη συνεργαζόμενη τρίτη χώρα σύμφωνα με τον κανονισμό ΠΛΑ.
(25)
Όσον αφορά τους τυχόν περιορισμούς της Καμπότζης ως αναπτυσσόμενης χώρας, σημειώνεται ότι η φάση της ειδικής ανάπτυξης και η συνολική επίδοση της Καμπότζης όσον αφορά την αλιεία δεν θίγονται από το γενικό επίπεδο ανάπτυξής της.
(26)
Οι ενέργειες που αναλαμβάνονται από την Καμπότζη υπό το πρίσμα των καθηκόντων της ως κράτος σημαίας, δεν επαρκούν για να υπάρξει συμμόρφωση με τις διατάξεις των άρθρων 91 και 94 της UNCLOS. Υπενθυμίζεται ότι είναι αδιάφορο εάν η Καμπότζη έχει όντως κυρώσει την UNCLOS, καθώς οι διατάξεις της UNCLOS για τη ναυσιπλοΐα στην ανοικτή θάλασσα (άρθρα 86 έως 115 της UNCLOS) έχουν αναγνωριστεί ως εθιμικό διεθνές δίκαιο. Στις διατάξεις αυτές κωδικοποιούνται οι ήδη ισχύοντες κανόνες του διεθνούς εθιμικού δικαίου και επαναλαμβάνεται σχεδόν κατά λέξη η διατύπωση της σύμβασης για την ανοικτή θάλασσα και της σύμβασης για την αιγιαλίτιδα και τη συνορεύουσα ζώνη, στις οποίες η Καμπότζη έχει προσχωρήσει.
(27)
Έχοντας υπόψη την απόφαση της 15ης Νοεμβρίου 2012 και την εκτελεστική απόφαση της 26ης Νοεμβρίου 2013, και τη διαδικασία διαλόγου με την Καμπότζη που πραγματοποίησε η Επιτροπή καθώς και την εξέλιξή της, μπορεί να συναχθεί το συμπέρασμα ότι οι ενέργειες της Καμπότζης υπό το πρίσμα των καθηκόντων της ως κράτος σημαίας δεν επαρκούν για να υπάρξει συμμόρφωση με τις διατάξεις των άρθρων 91 και 94 της UNCLOS.
(28)
Συνεπώς, η Καμπότζη δεν εκπλήρωσε τις υποχρεώσεις της βάσει του διεθνούς δικαίου ως κράτος σημαίας, για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας και θα πρέπει επομένως να περιληφθεί στον ενωσιακό κατάλογο των μη συνεργαζόμενων τρίτων χωρών.
6. ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΔΗΜΟΚΡΑΤΙΑ ΤΗΣ ΓΟΥΙΝΕΑΣ
(29)
Στις 15 Νοεμβρίου 2012, η Επιτροπή γνωστοποίησε στο Βασίλειο της Γουινέας (Γουινέα) σύμφωνα με τις διατάξεις του άρθρου 32 του κανονισμού ΠΛΑ, ότι εξετάζει την πιθανότητα χαρακτηρισμού της Γουινέας ως μη συνεργαζόμενης τρίτης χώρας και κάλεσε την Γουινέα να καθορίσει, σε στενή συνεργασία με τις υπηρεσίες της, ένα σχέδιο δράσης για την επανόρθωση των ελλείψεων που εντοπίστηκαν στην απόφαση της 15ης Νοεμβρίου 2012. Κατά την περίοδο από τον Δεκέμβριο 2012 μέχρι τον Ιούλιο 2013, η Γουινέα υπέβαλε γραπτώς παρατηρήσεις, γνωστοποιώντας τις απόψεις της και συναντήθηκε με την Επιτροπή για να συζητήσουν σημεία που αφορούν το θέμα αυτό. Η Επιτροπή παρείχε γραπτώς στη Γουινέα σχετικές πληροφορίες. Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες. Οι προφορικές και γραπτές παρατηρήσεις που υπέβαλε η Γουινέα μετά την απόφαση της 15ης Νοεμβρίου 2012, εξετάστηκαν και ελήφθησαν υπόψη, ενώ η Γουινέα ενημερώθηκε είτε προφορικώς είτε γραπτώς σχετικά με τις εκτιμήσεις της Επιτροπής. Η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφεται στην απόφαση της 15ης Νοεμβρίου 2012, δεν έχουν αντιμετωπιστεί επαρκώς από τη Γουινέα. Επιπλέον, η Επιτροπή κατέληξε στο συμπέρασμα ότι δεν έχουν ακόμη εφαρμοστεί πλήρως τα μέτρα που προτείνονται στο συνοδευτικό σχέδιο δράσης.
7. ΧΑΡΑΚΤΗΡΙΣΜΟΣ ΤΗΣ ΓΟΥΙΝΕΑΣ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
(30)
Στην απόφαση της 15ης Νοεμβρίου 2012 η Επιτροπή ανέλυσε τα καθήκοντα της Γουινέας και αξιολόγησε τη συμμόρφωσή της προς τις διεθνείς υποχρεώσεις ως κράτος σημαίας, κράτος λιμένος, παράκτιο κράτους ή κράτος αγοράς. Για τους σκοπούς της επισκόπησης αυτής η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ. Η Επιτροπή επανεξέτασε τη συμμόρφωση της Γουινέας σύμφωνα με τα πορίσματα της απόφασης της 15ης Νοεμβρίου 2012 λαμβάνοντας υπόψη το προτεινόμενο σχέδιο δράσης όπως περαιτέρω αξιολογήθηκε με τις συναφείς πληροφορίες που παρείχε η Γουινέα.
(31)
Οι κύριες ελλείψεις που εντόπισε η Επιτροπή στο προτεινόμενο σχέδιο δράσης αφορούσαν μεταρρυθμίσεις που έπρεπε ακόμη να γίνουν προκειμένου να εξασφαλιστούν η επαρκής και αποτελεσματική παρακολούθηση του αλιευτικού στόλου, η αποτελεσματική εφαρμογή της εθνικής νομοθεσίας και των κανονισμών σχετικά με την αλιεία, η επιβολή των κανόνων μέσω της δίωξης και της επιβολής κυρώσεων για τις δραστηριότητες ΠΛΑ αλιείας που διαπιστώνονται, η ενίσχυση των μέσων για την επιθεώρηση και την εποπτεία, ένα αποτρεπτικό σύστημα κυρώσεων, και αλιευτική πολιτική που να συνάδει με τη διοικητική ικανότητα όσον αφορά τον έλεγχο και την εποπτεία. Άλλες διαπιστωθείσες ελλείψεις αφορούν, γενικότερα, τη συμμόρφωση με τις διεθνείς υποχρεώσεις περιλαμβανομένων των συστάσεων και των ψηφισμάτων των ΠΟΔΑ και των όρων νηολόγησης των πλοίων σύμφωνα με το διεθνές δίκαιο. Έχει επίσης εντοπιστεί έλλειψη συμμόρφωσης με τις συστάσεις και τα ψηφίσματα σχετικών φορέων, όπως του ΔΣΔ - ΟΗΕ. Ωστόσο, η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό.
(32)
Στην εκτελεστική απόφαση της 26ης Νοεμβρίου 2013, η Επιτροπή χαρακτήρισε τη Γουινέα ως μη συνεργαζόμενη τρίτη χώρα σύμφωνα με τον κανονισμό ΠΛΑ.
(33)
Όσον αφορά τους τυχόν περιορισμούς της Γουινέας, ως αναπτυσσόμενης χώρας σημειώνεται ότι η ειδική αναπτυξιακή κατάσταση της Γουινέας μπορεί να θίγεται λόγω του επιπέδου ανάπτυξής της. Ωστόσο, λαμβανομένου υπόψη του χαρακτήρα των ανεπαρκειών της Γουινέας που διαπιστώνονται, η βοήθεια που παρέχουν η Ένωση και τα κράτη μέλη καθώς και τα μέτρα που ελήφθησαν προς διόρθωση της κατάστασης, το επίπεδο ανάπτυξης της χώρας αυτής δεν μπορεί να δικαιολογήσει τις συνολικές επιδόσεις της Γουινέας ως κράτος σημαίας ή παράκτιο κράτος όσον αφορά την αλιεία και την ανεπάρκεια της δράσης της για την πρόληψη, την αποτροπή και την εξάλειψη της ΠΛΑ αλιείας.
(34)
Έχοντας υπόψη την απόφαση της 15ης Νοεμβρίου 2012 και την εκτελεστική απόφαση της 26ης Νοεμβρίου 2013 και τη διαδικασία διαλόγου με τη Γουινέα που πραγματοποίησε η Επιτροπή και την εξέλιξή του, μπορεί να συναχθεί το συμπέρασμα ότι οι δράσεις της Γουινέας στο πλαίσιο των καθηκόντων της ως κράτος σημαίας και ως παράκτιο κράτος δεν επαρκούν για να υπάρξει συμμόρφωση με τις διατάξεις των άρθρων 61, 62, 94, 117 και 118 της UNCLOS και των άρθρων 18, 19 και 20 της UNFSA.
(35)
Συνεπώς, η Γουινέα δεν εκπλήρωσε τις υποχρεώσεις της βάσει του διεθνούς δικαίου ως κράτος σημαίας και ως παράκτιο κράτος για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας και θα πρέπει να περιληφθεί στον ενωσιακό κατάλογο των μη συνεργαζόμενων τρίτων χωρών.
8. ΚΑΤΑΡΤΙΣΗ ΚΑΤΑΛΟΓΟΥ ΜΗ ΣΥΝΕΡΓΑΖΟΜΕΝΩΝ ΤΡΙΤΩΝ ΧΩΡΩΝ
(36)
Με βάση τα συμπεράσματα που συνάγονται ανωτέρω όσον αφορά το Μπελίζ, την Καμπότζη και τη Γουινέα, οι εν λόγω χώρες θα πρέπει να περιληφθούν σε κατάλογο μη συνεργαζόμενων τρίτων χωρών που θα καταρτιστεί σύμφωνα με το άρθρο 33 του κανονισμού ΠΛΑ.
(37)
Οι δράσεις για το Μπελίζ, την Καμπότζη και τη Γουινέα με τη μορφή των μέτρων που θα πρέπει να εφαρμοσθούν, παρατίθενται στο άρθρο 38 του κανονισμού ΠΛΑ. Η απαγόρευση εισαγωγής καλύπτει όλα τα αποθέματα και είδη, όπως ορίζεται στο άρθρο 2 παράγραφος 8 του κανονισμού ΠΛΑ, δεδομένου ότι ο χαρακτηρισμός δεν δικαιολογείται από τη μη θέσπιση κατάλληλων μέτρων σχετικά με την άσκηση ΠΛΑ αλιείας για δεδομένο απόθεμα ή είδος. Σύμφωνα με τον ορισμό του άρθρου 2 παράγραφος 11 του κανονισμού ΠΛΑ, εισαγωγή σημαίνει την είσοδο αλιευτικών προϊόντων στο έδαφος της Ένωσης, συμπεριλαμβανομένης της εισαγωγής για τον σκοπό της μεταφόρτωσης σε λιμένες στο έδαφός της.
(38)
Σημειώνεται ότι η ΠΛΑ αλιεία, μεταξύ άλλων, εξαντλεί τα ιχθυαποθέματα, καταστρέφει τα θαλάσσια ενδιαιτήματα, υπονομεύει τη διατήρηση και την αειφόρο χρήση των θαλάσσιων πόρων, νοθεύει τον ανταγωνισμό, θέτει σε κίνδυνο την επισιτιστική ασφάλεια, δημιουργεί συνθήκες αθέμιτου ανταγωνισμού εις βάρος των τίμιων αλιέων και αποδυναμώνει τις παράκτιες κοινότητες. Δεδομένου του μεγέθους των προβλημάτων που σχετίζονται με την ΠΛΑ αλιεία, είναι απαραίτητη η ταχεία ανάληψη ενεργειών από την Ένωση όσον αφορά το Μπελίζ, την Καμπότζη και τη Γουινέα, ως μη συνεργαζόμενες χώρες. Υπό το φως των ανωτέρω, η παρούσα απόφαση θα πρέπει να αρχίσει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
(39)
Εάν το Μπελίζ, η Καμπότζη ή η Γουινέα αποδείξουν ότι έχει επανορθωθεί η κατάσταση που δικαιολόγησε την εγγραφή τους στον κατάλογο, το Συμβούλιο, αποφασίζοντας με ειδική πλειοψηφία κατόπιν πρότασης της Επιτροπής, διαγράφει την εν λόγω χώρα από τον κατάλογο των μη συνεργαζόμενων τρίτων χωρών, σύμφωνα με το άρθρο 34 παράγραφος 1 του κανονισμού ΠΛΑ. Η απόφαση διαγραφής λαμβάνει επίσης υπόψη κατά πόσον το Μπελίζ, η Καμπότζη και η Γουινέα έχουν λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο ενωσιακός κατάλογος των μη συνεργαζόμενων τρίτων χωρών που προβλέπεται στο άρθρο 33 του κανονισμού (ΕΚ) αριθ. 1005/2008 παρατίθεται στο παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 24 Μαρτίου 2014.

Labels: 8
18
5
6